મહુવા તાલુકાના પ્રભારી તરીકે સુરત જિલ્લા પંચાયતના ઉપપ્રમુખ ભરત દવેને જવાબદારી સોંપવામાં આવી હતી. પરંતુ આ જવાબદારી નિભાવવામાં તેઓ તદ્દન નિષ્ફળ રહ્યા હતા. બારડોલી નગરપાલિકામાં ઉપપ્રમુખ તરીકે પોતાની પત્ની મીના દવેને ગોઠવવા કરેલી ઉથાપથકને કારણે તેઓ મહુવા તાલુકામાં ધ્યાન આપી શક્યા ન હોય ભાજપે આખી તાલુકા પંચાયત ગુમાવવાનો વારો આવ્યો હોવાનું ભાજપના કાર્યકરોમાં ચર્ચાઇ રહ્યું છે. વ્યક્તિગત સત્તાની લાલસામાં એક મોટી તાલુકા પંચાયત જતી કરવી પડી હોવાનો ગણગણાટ ભાજપમાં શરૂ થઈ ગયો છે. ભરત દવે માટે હાલ સિંહ આલા ગઢ ગેલા જેવી સ્થિતિ સર્જાઇ છે ત્યારે મોવડી મંડળ આ હાર માટે કોને જવાબદાર ઠેરવે છે તે જોવું રહ્યું. આ ઉપરાંત વિધાન સભાની ચૂંટણી પહેલાથી જ મહુવાના ધારાસભ્ય મોહન ઢોડિયા અને ભાજપ અગ્રણી માનસિંહ પટેલના શીત યુદ્ધને લઈ સ્થિતિ વધુ કપરી બની ગઈ હતી. જેની અસર મહુવા સુગર ફેક્ટરીમાં પણ જોવા મળી હતી. જેનો બદલો લેવામાં આવ્યો હોવાની ચર્ચાએ જોર પકડ્યું છે.